După două săptămâni de carantină, realitatea noastră e filtrată prin ochii și vorbele celor puțini care mai au acces la ce se întâmplă pe străzile acum pustii. La televizor, un reporter apare îmbrăcat din cap până-n picioare – combinezon, mănuși de latex, mască respiratorie de calitate superioară și ochelari transparenți. Nu vă îngrijorați, nu urmează să-l stropească nimeni cu coronavirus! E doar un live banal din curtea betonată a unei instituții publice.

Îmi întorc ochii spre o altă fereastră și dau de lucrătorii de la salubritate, care sunt echipați mai ceva ca niște vizitatori din viitor. Apartenența lor la timpurile noastre e dată de gol doar de vreun coleg care nu s-a obosit să-și tragă combinezonul peste burtă. Prin aceste mici ferestre spre exterior, toată lumea pare pregătită să dea de pământ cu COVID-19. Și poate asta chiar s-ar întâmpla dacă în tranșee ne-ar sta reporterii de televiziune care fac paradă cu echipamente de protecție.

Doar că-n prima linie nu sunt ei, ci medici echipați cu amărâte de măști chirurgicale și șorțuri translucide. Cu o asemenea apărare, spitalele mari cad la pământ ca într-un joc de domino.

Mai întâi a fost Gerota, apoi Suceava, Deva, Arad și Hunedoara. Rămân să ducă lupta mai departe spitale orășenești, maternități și, în curând, dispensare de comună. Fără nici o pregătire, trebuie să învingă virusul care a pus lacătul pe poartă unor instituții sanitare mult mai bine dotate din marile orașe ale României.

Revolta medicilor sau silicoanele?

Și așa se naște revolta medicilor, pe care în loc să o înțelegem, o transformăm într-o bășcălie misogină pentru clicuri. Iar tocmai jurnaliștii echipați până-n dinți pentru un live banal în vreme de pandemie îi pun la zid pe cei care nu vor să lupte în chiloți cu COVID-19.



Luni, demisia-protest a întregii secții de ATI de la Spitalul Orășenesc din Orăștie nu a trezit nici o discuție complexă despre sacrificarea personalului medical. Căci jurnaliștii erau ocupați să o trimită pe centură pe fosta șefă ATI după ce i-au dezgropat niște poze provocatoare de pe profilul personal de Facebook.



Noi suntem aruncați în cușca cu lei. Avem două combinezoane pentru 12 angajați. Știu că suntem trimiși la moarte cu mâinile goale.

Dr. Lorena Ehim spunea, disperată, pentru Ziarul Hunedoreanului:

Dar vocea ei nu s-a auzit în presa centrală, care în loc să numere combinezoanele din spital, a decis că-i mai important să se uite la silicoanele fostei șefe ATI.

Informare sau inflamare?

„Așa arată lașitatea cu tupeu: doctorița Loredana Ehim, cea care a fugit din calea coronavirusului, deși la spitalul din Orăștie sunt și echipamente de protecție și nu e nici un pacient cu coronavirus, a dat cu flit pacienților ei”, scrie Newsweek România.



În interior se scurg poze sexy cu fosta șefă a secției – decolteu adânc, buze injectate, cercel în buric. Semnătura e a aceluiași jurnalist care acum cinci ani dădea titlul „Violeaz-o pe mă-ta cinci minute, mă, psihopatule! Sigur o să-i placă!” pentru violul în grup de la Vaslui.



Iar când arunci cu ură, reacția nu poate să fie decât ură. Comentatorii rezonează. Unii o îndeamnă pe doctoriță să se facă manichiuristă, oricum pare mai pregătită să facă unghii decât să salveze vieți. „Sau pe centură, acolo nu se ia virusul”, îndeamnă un alt cititor Newsweek. „Au găsit locuri vacante pe centură ori curve la PSD”, spune un altul, iar astea sunt doar câteva din insultele misogine care se înșiră sub articolul celor de la Newsweek.



Povestea se repetă și-n alte părți. Adevărul preia materialul și recurge la același slut-shaming care aduce clicuri în vreme de criză. Comentariile nu întârzie să apară: „mă iertați, dar la poza asta ar sta mai bine trei de X”, „se reîntorc la videochat presupun” și „duduia din imagine, nu se știe câtă medicină cunoaște, dar e cam umflată la buze și piept”. În joc intră și o jurnalistă Hotnews, care postează, pe pagina ei de Facebook, trei fotografii provocatoare cu șefa ATI și punctează „ne pleacă valorile”. Doar că valorile nu pleacă din spitale, ci se evaporă din ce trebuia să fie presa quality din România.

Jurăminte și ipocrizie

Nu fosta șefă ATI Orăștie este cea care-și calcă în picioare jurământul profesional, ci toți jurnaliștii care au aruncat pe fereastră interesul public ca să o trimită pe centură pe Loredana Ehim.



Jurământul lui Hippocrate nu-i încălcat de cei care se revoltă în fața dictonului „avem de toate în România”. Înainte de-a pune mâna pe bisturiu, medicii jură că nu vor face rău pacienților. Dar tocmai asta fac cei care aleg să tacă și să meargă la luptă cu mâinile goale, riscând să-i îmbolnăvească pe cei pe care au jurat că-i vor apăra.



PARTENERI - GSP.RO Selfieurile ucigașe! 10 poze făcute fix înainte ca protagoniștii să moară

PARTENERI - PLAYTECH 'România va fi cucerită de Rusia' - Previziunea îngrijorătoare care urmează să vină peste câteva luni

HOROSCOP Horoscop 17 septembrie 2020. Leii se pot considera un model pentru cei din jur, mai ales cei care îi cunosc bine

Telekomsport Ies la iveală detalii terifiante! Celebra balerină, dezmembrată şi dizolvată în acid sulfuric. Poliţia are un suspect